Innherjinn: Bankarán snýst upp

Það var ekki laust við að Hollywood kæmi upp í hugann þegar fréttir bárust af hinu bíræfna ráni í Bretlandi á dögunum þar sem ræningjar stálu 50 milljón pundum, sem í fyrstu virtist vera hið fullkomna rán. Svo reyndist þó ekki vera og einhvers staðar á leiðinni missteig sig hópur ræningja sem höfðu undirbúið sig vel.

Oft hefur Hollywood gert kvikmyndir um nánast fullkomið rán, þar sem yfirleitt er að finna einhverja bresti. Ef svo hið fullkomna rán heppnast að öllu leyti er yfirleitt verið að ræna þá sem eru enn verri en ræningjarnir, samanber Ocean's Eleven og Ocean's Twelve. Oftar er þó um að ræða stórrán sem á að heppnast en heppnast ekki. Nýlegt dæmi um slíka mynd er The Score, sem skartaði Marlon Brando, Robert De Niro og Edward Norton í aðalhlutverkum.

Inside Man, sem frumsýnd er um þessar mundir í Bandaríkjunum og verður tekin til sýningar hér á landi í næsta mánuði er stjörnum prýdd kvikmynd um fullkomið rán sem fer úrskeiðis.

Ekki er allt sem sýnist

Clive Owen leikur hámenntaðan og bíræfinn bankaræningja, Dalton Russell, sem undirbýr og fremur hið fullkomna bankarán í upphafi myndarinnar. Leyndin yfir ráninu er þó ekki meiri en svo að ein færasta löggan í New York, harðjaxlinn Keit Miller, sem Denzel Washington leikur, fær veður af því. Miller á í persónulegum vandamálum, honum hafði mistekist illa í síðasta verkefni sínu svo það er mikið í húfi fyrir hann að sanna sig, sérstaklega þar sem hann á von á stöðuhækkun. Vitneskja og aðgerðir Millers gerir það að verkum að bankaránið snýst upp í gíslatöku. Ekki bætir úr skák fyrir Miller þegar þekktur og valdamikill lögfræðingur með dularfulla fortíð, sem Jodie Foster leikur, fer að skipta sér að málinu og gerir Miller erfitt fyrir. Um tíma er spurning hver er kötturinn og hver er músin auk þess sem skilin á milli þess hvað er rétt og hvað er rangt verða óljós.

Það sem kemur einna mest á óvart við Inside Man er að Spike Lee skuli vera leikstjóri myndarinnar, en þetta er stærsta og dýrasta kvikmynd sem hann hefur leikstýrt til þessa. Eina mynd hans sem kemst eitthvað nálægt að umfangi er Malcolm X. Lee hefur hingað til ekki verið hrifinn af stórmyndagerð í Hollywood, en sjálfsagt hefur slæmt gengi síðustu mynda hans átt einhvern þátt í að hann tók að sér að leikstýra Inside Man.

Áhrif Lees eru víða sýnileg

Það efast enginn um að áhrif Spike Lees á bandaríska kvikmyndagerð hafa verið mikil þegar kemur að réttindabaráttu svartra. Hann hefur ávallt verið hvað harðastur í að koma á framfæri meðbræðrum sínum af afrísk/amerískum uppruna á framfæri og margir af þekktustu svörtu kvikmyndaleikurum í Hollywood geta að stórum hluta þakkað Lee frama sinn, má þar nefna Laurence Fishbourne (School Haze), Samuel L. Jackson (Do the Right Thing, Jungle Fever), Denzel Washington (Mo' Better Blues, Malcolm X, He Got Game), Wesley Snipes (Mo' Better Blues, Jungle Fever), Halle Berry (Jungle Fever) og Angela Basset (Malcolm X). Öll voru þau lítt þekkt þegar þau léku fyrst fyrir Spike Lee.

Þá hefur Lee haldið tryggð við marga karakterleikara af afrískum uppruna. Giancarlo Esposito, Ossie Davis, Lonette McKee, Delroy Lindo, Bill Nunn og Alfred Woodard eru allt leikarar sem hafa leikið í mörgum mynda hans.

Spike Lee hefur á síðustu árum ekki bundið sig við leiknar kvikmyndir, heldur jöfnum höndum verið að leikstýra heimildamyndum, sjónvarpsmyndum, auglýsingum og tónlistarmyndböndum. Frá aldamótum hefur hann sent frá sér fjórar kvikmyndir í fullri lengd, The Original Kings of Comedy, Bamboozled, 25th Hour og She Hate Me. Þrjár fyrstu fengu yfirleitt góðar viðtökur en litla aðsókn. Þá síðustu, She Hate Me, hökkuðu gagnrýnendur í sig og hvarf hún fljótt af sjónarsviðinu. Í millitíðinni, frá því hann lauk við She Hate Me og hóf að gera Inside Man, leikstýrði hann einum hluta í All The Invisible Children, þar sem hann er í góðum félagsskap Emir Kusturica, Ridleys Scotts og fleiri. Er sú mynd í sjö hlutum og eru börn í aðalhlutverkum í öllum hlutunum.

Óljós framtíð

Það fer sjálfsagt eftir því hvernig Inside Man gengur hvað Spike Lee tekur sér næst fyrir hendur. Hann á sér draumaverkefni sem hann hefur lengi verið að glíma við en ekki tekist að fjármagna. Er það mynd um hafnaboltaleikarann Jackie Robinson og er aldrei að vita nema hann skelli sér í það verkefni ef Inside Man skilar honum miklum peningum.

Þá hefur annar íþróttaviðburður lengi verið ofarlega í huga Lees, með kvikmynd í huga. Er það eitt mesta hnefaleikaeinvígi sögunnar, milli Joe Louis og Max Schmeling, en mikil og dramatísk saga er í kringum það einvígi.

Spike Lee sagði eitt sinn í viðtali að munurinn á persónunum í Hollywoodmyndum og þeim sem hann fjallar um er að hans persónur eru raunverulegar. Hræddur er ég um að Lee verði að éta þessi orð ofan í sig, þar sem þær persónurnar sem mest koma við sögu í Inside Man eru, að því er virðist, staðlaðar Hollywoodpersónur.

Myndatextar

Lögreglumaðurinn og bankaræninginn reyna samningsleiðina. Denzel Washington og Clive Owen í hlutverkum sínum.

Denzel Washington og Jodie Foster í hlutverkum lögreglumannsins og lögfræðingsins.

Spike Lee, Clive Owen og Denzel Washington við tökur á Inside Man.